
Kompaktálás hatásának vizsgálata a geopolimer fizikai tulajdonságaira

A fosszilis energiaforrások a Föld szerves nyersanyagkészletének jelentős részét teszik ki. A széntüzelésű energiatermelés széleskörű elterjedése nagy mennyiségű hulladék keletkezéséhez vezet világszerte, ugyanis a keletkezés helyén nem tudják közvetlenül hasznosítani a melléktermékeket. A szén égetéséből származó pernye és hamu depóniába helyezése helyett törekednünk kell további hasznosításukra, ugyanis fizikai és kémiai tulajdonságaiknak köszönhetően kiválóan alkalmazhatóak másodlagos nyersanyagként.
Kutató munkám során középpontba helyeztem a pernyét, mint geopolimer alapanyagot, ami hatékony megoldást jelenthet mind környezetvédelmi, mind pedig gazdasági szempontból.
Kísérleti munkámat az alap és adalékanyagok előkészítésével és mechanikai aktivációjával kezdtem, ezáltal felhasználhatóvá téve őket a gyártási folyamathoz. A próbatestek előállítása előtt meghatározásra került az alapanyag nedvességtartalma, sűrűsége, szemcseméret eloszlása, fajlagos felülete, és oxidos összetétele.
Az előzetes kísérletek során meghatároztam az optimális lúg koncentrációt a szilárd rész - aktiváló oldat keverékében, mely alkalmas kompaktálásos tömörítéssel geopolimerek előállítására.
A szisztematikus kísérletsorozatban különböző őrlési finomságú pernye és alkalikus aktiválószer megfelelő arányú keverékét talajminta konszolidáló berendezéssel tömörítettem, 24 órát szobahőmérsékleten pihentettem, majd 90°C-on hőkezeltem. Az így elkészült geopolimerek tömegét, átmérőjét és magasságát mérve kiszámoltam azok testsűrűségét. Végül a próbatestek szilárdságának meghatározása céljából egytengelyű nyomószilárdság mérésre került sor. A geopolimerben végbemenő szerkezeti változások nyomon követésére FT-IR méréseket végeztünk.
TDK dolgozatom célja a pernye mechanikai aktiválásának és kompaktálásának a geopolimerek nyomószilárdságára, testsűrűségére gyakorolt hatásának vizsgálata.



